b'\n_START_ARTICLE_\nMykolas Mikalaj\xc5\xabnas\n_START_SECTION_\nBiografija\n_START_PARAGRAPH_\nT\xc4\x97vai, seneliai ir proseneliai buvo evangelikai reformatai._NEWLINE_Gyveno ir mok\xc4\x97si K\xc4\x97dainiuose. 1959\xc2\xa0m. Vilniaus universiteto Gamtos moksl\xc5\xb3 fakultete \xc4\xafgijo meteorologo specialyb\xc4\x99. Dirbo sinoptiku laivuose, plaukiojo su \xc5\xbevejais, bangini\xc5\xb3 med\xc5\xbeiotojais, dalyvavo mokslin\xc4\x97se ekspedicijose Atlante ir Baltijos j\xc5\xabroje. Iki 1962\xc2\xa0m. ir 1965\xe2\x80\x931970\xc2\xa0m. dirbo Vilniaus or\xc5\xb3 biure, 1970\xe2\x80\x931974\xc2\xa0m.\xc2\xa0Lietuvos hidrometeorologijos valdyboje. 1974\xe2\x80\x931976\xc2\xa0m. Vyriausiosios enciklopedij\xc5\xb3 redakcijos Geografijos ir geologijos redakcijos ved\xc4\x97jas. 1976\xe2\x80\x931988\xc2\xa0m. Lietuvos hidrometeorologijos ir gamtin\xc4\x97s aplinkos kontrol\xc4\x97s valdybos vir\xc5\xa1ininkas. 1988\xe2\x80\x931990\xc2\xa0m. Vyriausiosios enciklopedij\xc5\xb3 redakcijos vyriausiasis redaktorius. 1989\xc2\xa0m. gamtos moksl\xc5\xb3 kandidatas.  1990\xe2\x80\x931992\xc2\xa0m. Enciklopedij\xc5\xb3 leidyklos generalinis direktorius._NEWLINE_1992\xc2\xa0m. vienas i\xc5\xa1 Lietuvos biblijos draugijos \xc4\xafk\xc5\xabr\xc4\x97j\xc5\xb3, 1992\xe2\x80\x932010\xc2\xa0m. draugijos vykdomasis direktorius, nuo 1993\xc2\xa0m. dar ir krik\xc5\xa1\xc4\x8dioni\xc5\xa1kos leidyklos \xe2\x80\x9eApyau\xc5\xa1ris\xe2\x80\x9c vadovas. 1995\xe2\x80\x932011\xc2\xa0m. Vilniaus pedagoginio universiteto d\xc4\x97stytojas; nuo 2008\xc2\xa0m. docentas. 2006\xc2\xa0m. Lietuvos evangelik\xc5\xb3 reformat\xc5\xb3 Sinodo kuratorius, 2010\xc2\xa0m. Lietuvos evangelik\xc5\xb3 reformat\xc5\xb3 Konsistorijos prezidentas. _NEWLINE_Paskelb\xc4\x97 straipsni\xc5\xb3 i\xc5\xa1 taikomosios meteorologijos ir fenologijos, redagavo, leido knygas, recenzavo mokslo darbus. Para\xc5\xa1\xc4\x97 scenarij\xc5\xb3 mokslo populiarinimo filmui \xe2\x80\x9eDuokite mums ger\xc4\x85 or\xc4\x85\xe2\x80\x9c (su Algimantu Kundeliu, 1972\xc2\xa0m.). Pareng\xc4\x97 \xe2\x80\x9eRus\xc5\xb3-lietuvi\xc5\xb3 kalb\xc5\xb3 meteorologijos termin\xc5\xb3 \xc5\xbeodyn\xc4\x85\xe2\x80\x9c (1975\xc2\xa0m.). _NEWLINE_Palaidotas \xc5\xa1eimos kape, K\xc4\x97daini\xc5\xb3 kapin\xc4\x97se (Kauno g.).'